CELEX: 32007R1244
Language: fi
Date: 2007-10-24
Title: Komission asetus (EY) N:o 1244/2007, annettu 24 päivänä lokakuuta 2007 , asetuksen (EY) N:o 2074/2005 muuttamisesta ihmisravinnoksi tarkoitettuja tiettyjä eläinperäisiä tuotteita koskevien täytäntöönpanotoimenpiteiden osalta ja virallisia lihan tarkastuksia koskevien erityissääntöjen vahvistamisesta (ETA:n kannalta merkityksellinen teksti)

25.10.2007   
            
            
               FI
            
            
               Euroopan unionin virallinen lehti
            
            
               L 281/12
            
         
      KOMISSION ASETUS (EY) N:o 1244/2007,
   annettu 24 päivänä lokakuuta 2007,
   asetuksen (EY) N:o 2074/2005 muuttamisesta ihmisravinnoksi tarkoitettuja tiettyjä eläinperäisiä tuotteita koskevien täytäntöönpanotoimenpiteiden osalta ja virallisia lihan tarkastuksia koskevien erityissääntöjen vahvistamisesta
   (ETA:n kannalta merkityksellinen teksti)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (1) ja erityisesti sen 16 artiklan ja 18 artiklan 3, 7 ja 12 kohdan,
   sekä katsoo seuraavaa:
   
               (1)
            
            
               Eläinperäisiä elintarvikkeita koskevista terveyssäännöistä ja -vaatimuksista sekä vaaditusta virallisesta valvonnasta säädetään eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 (2), asetuksessa (EY) N:o 854/2004 sekä rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 882/2004 (3).
            
         
               (2)
            
            
               Kyseisten asetusten täytäntöönpanosäännöt vahvistetaan Euroopan parlamentin ja neuvoston asetuksen (EY) N:o 853/2004 soveltamisalaan kuuluvia tuotteita sekä Euroopan parlamentin ja neuvoston asetusten (EY) N:o 854/2004 ja (EY) N:o 882/2004 mukaisen virallisen valvonnan järjestämistä koskevien täytäntöönpanotoimenpiteiden vahvistamisesta, poikkeuksen tekemisestä Euroopan parlamentin ja neuvoston asetukseen (EY) N:o 852/2004 sekä asetusten (EY) N:o 853/2004 ja (EY) N:o 854/2004 muuttamisesta 5 päivänä joulukuuta 2005 annetussa komission asetuksessa (EY) N:o 2074/2005 (4).
            
         
               (3)
            
            
               Toimivaltainen viranomainen voi päättää asetuksen (EY) N:o 854/2004 mukaisesti, että virkaeläinlääkärin ei tarvitse olla koko ajan läsnä post mortem -tarkastuksen aikana tietyissä teurastamoissa ja riistankäsittelylaitoksissa, jotka on nimetty riskianalyysin perusteella. Näissä tapauksissa virallisen avustajan on tehtävä post mortem -tarkastukset, millä voitaisiin vähentää tuotantomäärältään pienille laitoksille aiheutuvaa taloudellista rasitusta.
            
         
               (4)
            
            
               Poikkeusten myöntämisperusteet olisi määriteltävä riskianalyysin perusteella. Etenkin laitokset, jotka toteuttavat teurastus- tai riistankäsittelytoimia ajoittain, ovat yhteiskunnallisesti ja taloudellisesti merkittäviä maaseutuyhteisöissä. Siksi näille laitoksille pitäisi voida myöntää poikkeuksia, edellyttäen että ne täyttävät oikeudelliset ja terveydelliset vaatimukset.
            
         
               (5)
            
            
               Asetuksen (EY) N:o 854/2004 mukaisesti toimivaltainen viranomainen voi päättää, että lihasioille, joita on pidetty vieroittamisesta asti valvotuissa pito-olosuhteissa integroiduissa tuotantojärjestelmissä, on tarpeen tehdä ainoastaan silmämääräiset tarkastukset. Olisi vahvistettava tarkemmat vaatimukset olosuhteille, joissa supistetut, riskeihin perustuvat lihantarkastusmenettelyt olisi sallittava.
            
         
               (6)
            
            
               Kansanterveyttä koskevia eläinlääkintätoimenpiteitä käsittelevä tiedekomitea antoi 24 päivänä helmikuuta 2000 lihantarkastusmenettelyjen tarkistamista koskevan lausunnon, jossa käsitellään lihantarkastusten yleisperiaatteita. Tiedekomitea katsoo, että nykyisiä lihantarkastuksia voidaan parantaa täydentämällä niitä koko tuotantoketjusta saatavilla tiedoilla sekä noudattamalla HACCP-järjestelmän (vaarojen arviointi ja kriittiset hallintapisteet) periaatteita teurastamolla ja toteuttamalla fekaalisten indikaattoriorganismien seurannan.
            
         
               (7)
            
            
               Kansanterveyttä koskevia eläinlääkintätoimenpiteitä käsittelevä tiedekomitea antoi 20 ja 21 päivänä kesäkuuta 2001 lausunnon lihantuotantoon tarkoitettuja eläimiä koskevista lajien tai luokkien tunnistetiedoista integroiduissa tuotantojärjestelmissä, joissa tarkastamista voidaan arvioida uudelleen. Tiedekomitea toteaa, että jäsenvaltioissa on jo useita tuotantojärjestelmiä, joissa yksinkertaistetun lihantarkastusjärjestelmän edellytykset täyttyvät.
            
         
               (8)
            
            
               Kansanterveyttä koskevia eläinlääkintätoimenpiteitä käsittelevä tiedekomitea antoi 14 ja 15 päivänä huhtikuuta 2003 teurasvasikoiden lihantarkastusmenettelyjen tarkistamista koskevan lausunnon, jossa todetaan, että integroiduissa järjestelmissä kasvatettujen teurasvasikoiden rutiinitarkastukseen riittää silmämääräinen tarkastus, mutta nautojen tuberkuloosia koskevia seurantatoimia on jatkettava sekä tiloilla että teurastamoissa, kunnes nautojen tuberkuloosi on saatu hävitetyksi.
            
         
               (9)
            
            
               Euroopan elintarviketurvallisuusviranomainen antoi 26 päivänä marraskuuta 2003 nautaeläinten tuberkuloosista ja sen vaaroista ihmisen terveydelle ja valvontastrategioille lausunnon, jossa katsotaan, että imusolmukkeiden ja keuhkojen tehokas post mortem -tarkastus on keskeistä kansallisille nautojen tuberkuloosin hävittämisohjelmille sekä kiinteä osa ihmisten terveyden suojaamiseksi suunniteltuja lihan eläinlääkinnällisiä tarkastusohjelmia.
            
         
               (10)
            
            
               Euroopan elintarviketurvallisuusviranomainen antoi 1 päivänä joulukuuta 2004 integroiduissa tuotantojärjestelmissä kasvatettujen nautojen lihantarkastusmenettelyjen tarkistamista koskevan lausunnon, jossa todetaan, että imusolmukkeiden viiltämistä olisi jatkettava osana tarkistettua post mortem -lihantarkastusjärjestelmää tuberkuloosimuutosten havaitsemiseksi.
            
         
               (11)
            
            
               Euroopan elintarviketurvallisuusviranomainen arvioi 18 päivänä toukokuuta 2006 antamassaan lausunnossa kansanterveyttä ja eläinten terveyttä uhkaavia riskejä, jotka liittyvät silmämääräiseen tarkastukseen siirtymiseen sellaisten teurasvasikoiden osalta, jotka on kasvatettu nautatuberkuloosista vapaaksi katsotussa jäsenvaltiossa (tai sen osassa). Lausunnossa todetaan, että kun kyseessä ovat integroiduissa tuotantoyksiköissä kasvatetut teurasvasikat ja virallisesti nautatuberkuloosista vapaat karjat, post mortem -tarkastus voidaan rajoittaa imusolmukkeiden tarkasteluun ja tunnusteluun.
            
         
               (12)
            
            
               Euroopan elintarviketurvallisuusviranomainen antoi 22 päivänä huhtikuuta 2004 lausunnon lampaiden ja vuohien lihan tarkastusmenettelyistä. Lausunnossa todetaan, että lampaiden ja vohlien lihantarkastuksissa havaitut merkittävät sairaudet voidaan diagnosoida silmämääräisesti, jolloin vältetään tarpeettomasta käsittelystä johtuva ristikontaminaatio.
            
         
               (13)
            
            
               Kansanterveyttä koskevia eläinlääkintätoimenpiteitä käsittelevä tiedekomitea antoi 27 ja 28 päivänä syyskuuta 2000 lausunnon ihmisten ja eläinten heisimatotartuntojen (taeniaasin)/kystikerkoosin valvonnasta. Siinä määritellään perusedellytykset, joilla kystikerkoosista vapaat olosuhteet ovat varmistettavissa.
            
         
               (14)
            
            
               Euroopan elintarviketurvallisuusviranomainen antoi 26 ja 27 päivänä tammikuuta 2005 lausunnon teuraseläimille tehdyn tarkistetun tarkastuksen riskinarvioinnista alueilla, joilla kystikerkoosin esiintyvyys on alhainen. Lausunnossa korostetaan tarvetta riskien profilointiin erilaisissa vasikoiden tuotantojärjestelmissä. Yksinkertaistettua post mortem -tarkastusta voidaan soveltaa vasikoille, jotka ovat peräisin aiemmin vähäriskisiksi arvioiduista integroiduista tuotantojärjestelmistä.
            
         
               (15)
            
            
               Tieteellisten lausuntojen perusteella olisi säädettävä ehdoista, jotka koskevat nuorten märehtijöiden lihan suppeampaa mutta riskiin perustuvaa lihantarkastusmenettelyä.
            
         
               (16)
            
            
               Elintarvikeketjua koskevien tietojen saatavuus 24 tuntia ennen teurastusta on perusedellytyksenä riskiin perustuvalle lihantarkastukselle ilman viiltämistä. Yksinkertaistettua lihantarkastusmenettelyä sovellettaessa elintarvikealan toimijan ei siksi pitäisi voida käyttää hyväkseen siirtymäjärjestelyjä, joista säädetään Euroopan parlamentin ja neuvoston asetusten (EY) N:o 853/2004, (EY) N:o 854/2004 ja (EY) N:o 882/2004 täytäntöönpanoa koskevista siirtymäjärjestelyistä sekä asetusten (EY) N:o 853/2004 ja (EY) N:o 854/2004 muuttamisesta 5 päivänä joulukuuta 2005 annetussa komission asetuksessa (EY) N:o 2076/2005 (5).
            
         
               (17)
            
            
               Asetuksessa (EY) N:o 2074/2005 vahvistetaan analyyttiset menetelmät simpukoiden syötävissä osissa olevan muistinmenetystä aiheuttavan simpukkamyrkyn (ASP) pitoisuuden toteamiseksi. Aikakauslehden Journal of AOAC kesäkuun 2006 numerossa julkaistua menetelmää 2006.02 ASP ELISA tulisi pitää vaihtoehtoisena seulontamenetelmänä suuren erotuskyvyn nestekromatografialle (HPLC) muistinmenetystä aiheuttavan simpukkamyrkyn havaitsemiseksi elävissä simpukoissa. ELISA-menetelmän etuna on, että sillä pystytään seulomaan suuria näytemääriä suhteellisen edullisesti.
            
         
               (18)
            
            
               Asetuksen (EY) N:o 854/2004 liitteessä I olevan IV jakson IX luvun D osassa säädetään, että kavioeläimet on tapauksesta riippuen tutkittava räkätaudin varalta. Yksityiskohtaisen post mortem -tarkastuksen räkätaudin varalta tulisi olla pakollinen sellaisista maista peräisin oleville kavioeläimille tai niistä saadulle lihalle, joissa kyseistä tautia esiintyy.
            
         
               (19)
            
            
               Sen vuoksi asetusta (EY) N:o 2074/2005 olisi muutettava.
            
         
               (20)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON ANTANUT TÄMÄN ASETUKSEN:
   1 artikla
   Muutetaan asetusta (EY) N:o 2074/2005 seuraavasti:
   
               1)
            
            
               Lisätään 6 b artikla seuraavasti:
               ”6 b artikla
               Lihantarkastusten virallista valvontaa koskevat vaatimukset asetuksen (EY) N:o 854/2004 soveltamiseksi
               Lihantarkastusten virallista valvontaa koskevista vaatimuksista säädetään liitteessä VI b.”
            
         
               2)
            
            
               Muutetaan liitteessä III oleva II luku tämän asetuksen liitteen I mukaisesti.
            
         
               3)
            
            
               Lisätään tämän asetuksen liite II liitteeksi VI b.
            
         2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 24 päivänä lokakuuta 2007.
      
         
            Komission puolesta
         
         Markos KYPRIANOU
         
         
            Komission jäsen
         
      
   
   
      (1)  EUVL L 139, 30.4.2004, s. 206, oikaisu EUVL L 226, 25.6.2004, s. 83. Asetus sellaisena kuin se on viimeksi muutettuna neuvoston asetuksella (EY) N:o 1791/2006 (EUVL L 363, 20.12.2006, s. 1).
   
      (2)  EUVL L 139, 30.4.2004, s. 55, oikaisu EUVL L 226, 25.6.2004, s. 22. Asetus sellaisena kuin se on viimeksi muutettuna asetuksella (EY) N:o 1791/2006.
   
      (3)  EUVL L 165, 30.4.2004, s. 1, oikaisu EUVL L 191, 28.5.2004, s. 1. Asetus sellaisena kuin se on viimeksi muutettuna asetuksella (EY) N:o 1791/2006.
   
      (4)  EUVL L 338, 22.12.2005, s. 27. Asetus sellaisena kuin se on muutettuna asetuksella (EY) N:o 1664/2006 (EUVL L 320, 18.11.2006, s. 13).
   
      (5)  EUVL L 338, 22.12.2005, s. 83. Asetus sellaisena kuin se on muutettuna asetuksella (EY) N:o 479/2007 (EUVL L 111, 28.4.2007, s. 46).
   
      LIITE I
      Korvataan asetuksen (EY) N:o 2074/2005 liitteessä III oleva II luku seuraavasti:
      
         ”II   LUKU
         MUISTINMENETYSTÄ AIHEUTTAVAN SIMPUKKAMYRKYN (ASP) OSOITTAMISMENETELMÄ
         Muistinmenetystä aiheuttavan simpukkamyrkyn (ASP) pitoisuus simpukoiden syötävissä osissa (koko simpukassa tai missä tahansa syötävässä osassa erikseen) on osoitettava käyttäen korkean suorituskyvyn nestekromatografiaan (HPLC) perustuvaa menetelmää tai muuta kansainvälisesti hyväksyttyä menetelmää.
         Seulonnassa voidaan kuitenkin käyttää aikakauslehden Journal of AOAC kesäkuun 2006 numerossa julkaistua menetelmää 2006.02 ASP ELISA simpukoiden syötävissä osissa esiintyvän muistinmenetystä aiheuttavan simpukkamyrkyn ASP kokonaispitoisuuden havaitsemiseksi.
         Jos tulokset ovat kiistanalaisia, vertailumenetelmänä on käytettävä HPLC-menetelmää.”
      
   
   
      LIITE II
      ”
            LIITE VI b
            LIHANTARKASTUSTEN VIRALLISEEN VALVONTAAN SOVELLETTAVAT VAATIMUKSET
            1.   Tässä liitteessä sovelletaan seuraavia määritelmiä:
            
                        a)
                     
                     
                        ’valvotuilla pito-olosuhteilla ja integroiduilla tuotantojärjestelmillä’ tarkoitetaan eläintenhoitoa, jossa eläimet pidetään liitteen VI b lisäyksessä vahvistetuissa olosuhteissa;
                     
                  
                        b)
                     
                     
                        ’nuorella nautaeläimellä’ tarkoitetaan enintään 8 kuukauden ikäistä nautaeläintä sukupuolesta riippumatta;
                     
                  
                        c)
                     
                     
                        ’nuorella lampaalla’ tarkoitetaan sukupuolesta riippumatta lammasta, jonka ikenistä ei ole puhjennut pysyvää etuhammasta ja joka on enintään 12 kuukauden ikäinen;
                     
                  
                        d)
                     
                     
                        ’nuorella vuohella’ tarkoitetaan enintään 6 kuukauden ikäistä vuohta sukupuolesta riippumatta;
                     
                  
                        e)
                     
                     
                        ’karjalla’ tarkoitetaan eläintä tai eläinryhmää, jota pidetään tilalla samana epidemiologisena yksikkönä; jos samalla tilalla on useampia karjoja, niiden on muodostettava erillinen epidemiologinen yksikkönsä;
                     
                  
                        f)
                     
                     
                        ’tilalla’ tarkoitetaan jäsenvaltion alueella sijaitsevaa laitosta, rakennusta tai ulkopihaton osalta mitä tahansa paikkaa, jossa eläimiä pidetään, kasvatetaan tai hoidetaan;
                     
                  
                        g)
                     
                     
                        ’laitoksella, joka toteuttaa teurastus- tai riistankäsittelytoimia ajoittain’ tarkoitetaan teurastamoa tai riistankäsittelylaitosta, jonka toimivaltainen viranomainen on nimennyt riskianalyysin perusteella ja jossa teurastus- tai riistankäsittelytoimia ei toteuteta joko kokonaisen työpäivän tai peräkkäisten viikonpäivien aikana.
                     
                  2.   Post mortem -tarkastukset laitoksissa, joissa toteutetaan teurastus- tai riistankäsittelytoimia ajoittain
            a)   Toimivaltainen viranomainen voi päättää asetuksen (EY) N:o 854/2004 liitteessä I olevan III jakson II luvun 2 kohdan b alakohdan mukaisesti, että virkaeläinlääkärin ei tarvitse olla koko ajan läsnä post mortem -tarkastuksen aikana, mikäli seuraavat edellytykset täyttyvät:
            
                        i)
                     
                     
                        kyseessä on laitos, jossa toteutetaan teurastus- ja riistankäsittelytoimia ajoittain ja jossa on riittävät tilat sellaisen lihan varastointiin, jossa on poikkeavuuksia, kunnes virkaeläinlääkäri tekee lopullisen post mortem -tarkastuksen;
                     
                  
                        ii)
                     
                     
                        virallinen avustaja tekee post mortem -tarkastukset;
                     
                  
                        iii)
                     
                     
                        virkaeläinlääkäri on laitoksessa läsnä vähintään kerran päivässä, kun teurastustoimia toteutetaan tai on toteutettu;
                     
                  
                        iv)
                     
                     
                        toimivaltainen viranomainen on ottanut käyttöön menettelyn arvioidakseen säännöllisesti virallisten avustajien suoritusta kyseisissä laitoksissa, myös seuraavin toimin:
                        
                                    —
                                 
                                 
                                    yksilöllisen suorituksen seuranta,
                                 
                              
                                    —
                                 
                                 
                                    tarkastustuloksia koskevan asiakirja-aineiston todentaminen ja vertailu vastaaviin ruhoihin,
                                 
                              
                                    —
                                 
                                 
                                    varastossa olevien ruhojen tarkastukset.
                                 
                              
                  b)   Riskianalyysissa, jonka toimivaltainen viranomainen suorittaa 1 kohdan g alakohdan mukaisesti tarkoituksenaan nimetä teurastamot ja riistankäsittelylaitokset, joille voidaan myöntää 2 kohdan a alakohdassa tarkoitettu poikkeuslupa, on otettava vähintään huomioon seuraavat tekijät:
            
                        i)
                     
                     
                        teurastettujen tai käsiteltyjen eläinten lukumäärä tunnissa tai päivässä;
                     
                  
                        ii)
                     
                     
                        teurastettujen tai käsiteltyjen eläinten laji ja luokka;
                     
                  
                        iii)
                     
                     
                        laitoksen tuotantomäärä;
                     
                  
                        iv)
                     
                     
                        teurastus- tai käsittelytoimien aiemmat tulokset;
                     
                  
                        v)
                     
                     
                        niiden mahdollisten lisätoimenpiteiden tehokkuus, joita on toteutettu elintarvikeketjussa teuraseläinten hankinnan yhteydessä ja joiden tavoitteena on taata elintarvikkeiden turvallisuus;
                     
                  
                        vi)
                     
                     
                        käytetyn HACCP-järjestelmän tehokkuus;
                     
                  
                        vii)
                     
                     
                        toiminnantarkastusasiakirjat;
                     
                  
                        viii)
                     
                     
                        toimivaltaisen viranomaisen aiemmat merkinnät ante mortem- ja post mortem -tarkastuksista.
                     
                  3.   Riskeihin perustuvaa, viiltämättä tehtävää lihantarkastusta koskevat vaatimukset
            a)   Toimivaltainen viranomainen voi asetuksen (EY) N:o 854/2004 liitteessä I olevan IV jakson IV luvun B osan 2 kohdan mukaisesti rajoittaa lihasikojen post mortem -tarkastuksen silmämääräiseen tarkastukseen, mikäli seuraavat edellytykset täyttyvät:
            
                        i)
                     
                     
                        elintarvikealan toimija varmistaa, että eläimet pidetään valvotuissa pito-olosuhteissa ja integroiduissa tuotantojärjestelmissä tämän liitteen lisäyksessä vahvistetulla tavalla;
                     
                  
                        ii)
                     
                     
                        elintarvikealan toimija ei käytä hyväkseen komission asetuksen (EY) N:o 2076/2005 8 artiklassa tarkoitettuja siirtymäjärjestelyjä elintarvikeketjua koskevien tietojen toimittamisen suhteen;
                     
                  
                        iii)
                     
                     
                        toimivaltainen viranomainen panee täytäntöön tai määrää pantavaksi täytäntöön valitun eläinjoukon säännöllisen serologisen ja/tai mikrobiologisen seurannan, joka perustuu elävissä eläimissä olevien ja tilatasolla merkittävien elintarviketurvallisuusriskien arviointiin.
                     
                  b)   Poiketen asetuksen (EY) N:o 854/2004 liitteessä I olevan IV jakson I ja II luvussa esitetyistä erityisvaatimuksista nuorten nautaeläinten, lampaiden ja vuohien post mortem -tarkastukset voidaan rajoittaa silmämääräiseen tarkastukseen, johon kuuluu rajoitettu tunnustelu, mikäli seuraavat edellytykset täyttyvät:
            
                        i)
                     
                     
                        elintarvikealan toimija varmistaa, että nuoret nautaeläimet pidetään valvotuissa pito-olosuhteissa ja integroidussa tuotantojärjestelmässä tämän liitteen lisäyksessä vahvistetulla tavalla;
                     
                  
                        ii)
                     
                     
                        elintarvikealan toimija varmistaa, että nuoria nautaeläimiä kasvatetaan virallisesti nautojen tuberkuloosista vapaassa karjassa;
                     
                  
                        iii)
                     
                     
                        elintarvikealan toimija ei käytä hyväkseen komission asetuksen (EY) N:o 2076/2005 8 artiklassa tarkoitettuja siirtymäjärjestelyjä elintarvikeketjua koskevien tietojen toimittamisen suhteen;
                     
                  
                        iv)
                     
                     
                        toimivaltainen viranomainen panee täytäntöön tai määrää pantavaksi täytäntöön valitun eläinjoukon säännöllisen serologisen ja/tai mikrobiologisen seurannan, joka perustuu elävissä eläimissä olevien ja tilatasolla merkittävien elintarviketurvallisuusriskien arviointiin;
                     
                  
                        v)
                     
                     
                        nuorten nautaeläinten post mortem -tarkastukseen sisältyy aina nieluntakaisten imusolmukkeiden sekä keuhkotyven ja välikarsinan imusolmukkeiden tunnustelu.
                     
                  c)   Jos poikkeavuuksia havaitaan, ruholle ja muille eläimen osille on tehtävä asetuksen (EY) N:o 854/2004 liitteessä I olevan IV jakson I ja II luvussa säädetty täydellinen post mortem -tarkastus. Toimivaltainen viranomainen voi kuitenkin riskianalyysin perusteella päättää, että täydellinen post mortem -tarkastus ei ole tarpeen, jos kyseessä on liha, jossa on eräitä toimivaltaisten viranomaisten määrittelemiä vähäisempiä poikkeavuuksia, joista ei aiheudu vaaraa eläinten tai ihmisten terveydelle.
            d)   Nuoret nautaeläimet, lampaat ja vuohet sekä vieroitetut porsaat, jotka eivät mene syntymätilalta suoraan teurastamoon, voidaan kerran siirtää toiselle tilalle (kasvatusta tai lihotusta varten) ennen teurastamoon lähettämistä. Tällaisissa tapauksissa:
            
                        i)
                     
                     
                        nuoria nautaeläimiä, lampaita tai vuohia varten voidaan käyttää hyväksyttyjä keräyskeskuksia alkuperätilan ja kasvatus- tai lihotustilan välillä sekä näiden tilojen ja teurastamon välillä;
                     
                  
                        ii)
                     
                     
                        yksittäisen eläimen tai eläinerän jäljitettävyys on varmistettava.
                     
                  4.   Kavioeläinten post mortem -tarkastusta koskeva lisävaatimus
            a)   Maailman eläintautijärjestön (OIE) maaeläinten terveyttä koskevan säännöstön (Terrestrial Animal Health Code) 2.5.8.2 artiklan nojalla markkinoille ei saa saattaa sellaisista kavioeläimistä saatua tuoretta lihaa, jotka on kasvatettu maissa, joissa räkätautia esiintyy, ellei liha ole peräisin kavioeläimistä, jotka on tutkittu räkätaudin varalta asetuksen (EY) N:o 854/2004 liitteessä I olevan IV jakson IX luvun D kohdan mukaisesti.
            b)   Kavioeläimistä, joilla on todettu räkätauti, saatu tuore liha on todettava ihmisravinnoksi kelpaamattomaksi asetuksen (EY) N:o 854/2004 liitteessä I olevan IV jakson IX luvun D kohdan mukaisesti.
         
         
            Lisäys liitteeseen VI b
            Tässä liitteessä ’valvotuilla pito-olosuhteilla ja integroiduilla tuotantojärjestelmillä’ tarkoitetaan, että elintarvikealan toimijan on täytettävä seuraavat vaatimukset:
            
                        a)
                     
                     
                        Kaikki rehu on peräisin toimittajalta, joka tuottaa rehun Euroopan parlamentin ja neuvoston asetuksen (EY) N:o 183/2005 (1) 4 ja 5 artiklassa säädettyjen vaatimusten mukaisesti; kun karkearehua tai viljaa käytetään eläinten rehuna, se on käsiteltävä asianmukaisesti ja mahdollisuuksien mukaan kuivattava ja/tai rakeistettava.
                     
                  
                        b)
                     
                     
                        Mahdollisuuksien mukaan sovelletaan kertatäyttöistä (all in, all out) kasvatusmenetelmää. Kun eläimet liitetään karjaan, niitä pidetään eristyksissä niin kauan kuin eläinlääkintäviranomaiset katsovat sen tarpeelliseksi tautien kulkeutumisen estämiseksi.
                     
                  
                        c)
                     
                     
                        Yksikään eläin ei pääse ulkotiloihin, ellei elintarvikealan toimija pysty riskianalyysin avulla osoittamaan toimivaltaista viranomaista tyydyttävällä tavalla, että ulkoilun kesto, tilat ja olosuhteet eivät aiheuta vaaraa taudin kulkeutumisesta karjaan.
                     
                  
                        d)
                     
                     
                        Eläinten elinkaaresta syntymästä teurastukseen ja niiden pito-oloista on saatavana täsmällisiä tietoja asetuksen (EY) N:o 853/2004 liitteessä II olevassa III jaksossa säädettyjen vaatimusten mukaisesti.
                     
                  
                        e)
                     
                     
                        Jos eläimille annetaan kuivikkeita, taudin kulkeutumisen mahdollisuus vältetään käsittelemällä kuivikeainesta asianmukaisesti.
                     
                  
                        f)
                     
                     
                        Maatilalla työskentelevät noudattavat asetuksen (EY) N:o 852/2004 liitteessä I vahvistettuja hygieniasäännöksiä.
                     
                  
                        g)
                     
                     
                        Käytössä ovat menettelyt, joilla valvotaan pääsyä eläintenpitotiloihin.
                     
                  
                        h)
                     
                     
                        Maatila ei tarjoa matkailu- tai leirintäpalveluja, ellei elintarvikealan toimija pysty riskianalyysin avulla osoittamaan toimivaltaista viranomaista tyydyttävällä tavalla, että matkailijoiden tilat on riittävän hyvin erotettu eläinten kasvatusyksiköistä ja että välitön tai välillinen yhteys ihmisten ja eläinten välillä ei ole mahdollinen.
                     
                  
                        i)
                     
                     
                        Eläimet eivät pääse kaatopaikoille tai kotitalousjätteen säilytystiloihin.
                     
                  
                        j)
                     
                     
                        Käytössä on tuhoeläintorjuntasuunnitelma.
                     
                  
                        k)
                     
                     
                        Säilörehua ei syötetä suoraan siilosta, ellei elintarvikealan toimija pysty riskianalyysin avulla osoittamaan toimivaltaista viranomaista tyydyttävällä tavalla, että rehun mukana ei voi kulkeutua eläinten terveyttä vaarantavia tekijöitä.
                     
                  
                        l)
                     
                     
                        Jätevedenpuhdistamoiden jätevesiä ja saostumia ei saa laskea alueille, joille eläimet pääsevät, eikä niillä saa lannoittaa laitumia, joilla kasvatetaan rehuviljaa, ellei niitä käsitellä asianmukaisesti toimivaltaista viranomaista tyydyttävällä tavalla.
                     
                  ”
      
         (1)  EUVL L 35, 8.2.2005, s. 1.